text: Skimmelsvamp på skole
  09 marts 2012 kl. 15.00
  Lykkesgårdskolen i Varde er ramt af skimmelsvamp.
  Lykkesgårdskolen i Varde lukkede i dag en afdeling, da der var konstateret skimmelsvamp i prøver fra borde og andre overflader. 
  Seks klasser bliver fra mandag undervist i faglokaler og andre ledige lokaler på Lykkesgårdskolen.
  - Vi vælger at gå med livrem og seler til vi ved, hvor alvorligt det er, siger viceskoleinspektør Lars Lassen.
  Undersøgelsen for skimmelsvamp blev foretaget, fordi to lærere begyndte at hoste, efter der var installeret nyt ventilationsanlæg i huset. 
  Varde Kommune arbejder nu på at finde kilden til forureningen.
  - Vi ved ikke, hvor alvorligt det er, men vi vil ikke risikere, at nogen bliver syge, mens vi undersøger det, så derfor vælger vi at lukke afdelingen, siger teamleder Marlene Plet fra Varde Kommune.
  